《赋樊氏园双花》
宋代·李处权

天地有至和，薰蒸效兹祥。
异哉桃李蹊，葩萼俱作双。
纷纷承朝露，一一含春阳。
飞来两珍禽，文采粲成章。
鸣集芳树间，其音美如簧。
近君白玉堂，奉君黄金觞。
君家伯仲贤，人物伟相望。
衣冠作嘉话，何止跨一乡。
永言棣华好，歌乐殊未央。
我赋角弓诗，封植讵可忘。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。